CELEX: 32022R0156
Language: mt
Date: 2022-02-04 00:00:00
Title: Regolament ta’ Implimentazzjoni tal-Kunsill (UE) 2022/156 tal-4 ta’ Frar 2022 li jimplimenta l-Artikolu 12(2) tar-Regolament (UE) 2017/1770 dwar miżuri restrittivi fid-dawl tas-sitwazzjoni fil-Mali

4.2.2022   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  LI 25/1
               
            
         REGOLAMENT TA’ IMPLIMENTAZZJONI TAL-KUNSILL (UE) 2022/156
         tal-4 ta’ Frar 2022
         li jimplimenta l-Artikolu 12(2) tar-Regolament (UE) 2017/1770 dwar miżuri restrittivi fid-dawl tas-sitwazzjoni fil-Mali
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea,
         Wara li kkunsidra r-Regolament tal-Kunsill (UE) 2017/1770 tat-28 ta' Settembru 2017 dwar miżuri restrittivi fid-dawl tas-sitwazzjoni fil-Mali (1), u b'mod partikolari l-Artikolu 12(2) tiegħu,
         Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
         Billi:
         
                     (1)
                  
                  
                     Fit-28 ta' Settembru 2017, il-Kunsill adotta r-Regolament (UE) 2017/1770.
                  
               
                     (2)
                  
                  
                     Fit-13 ta' Diċembru 2021, il-Kunsill adotta r-Regolament (UE) 2021/2201 biex jagħti effett lid-Deċiżjoni (PESK) 2021/2208 (2), li stabbiliet qafas ġdid li jippermetti miżuri restrittivi kontra individwi u entitajiet responsabbli għal theddid għall-paċi, is-sigurtà jew l-istabbiltà tal-Mali, jew għat-tfixkil jew l-imminar tat-tlestija b'suċċess tat-tranżizzjoni politika tal-Mali.
                  
               
                     (3)
                  
                  
                     Kif ġie deċiż waqt il-laqgħa tal-15 ta' Settembru 2020 tal-Komunità Ekonomika tal-Istati tal-Afrika tal-Punent (ECOWAS) u kif previst fil-karta Karta ta' Tranżizzjoni, l-Awtoritajiet ta' Tranżizzjoni tal-Mali kellhom iwettqu t-tranżizzjoni politika u t-trasferiment tal-poter lill-awtoritajiet ċivili eletti fi żmien perijodu ta' tranżizzjoni ta' 18-il xahar. Matul dak il-perijodu ta' żmien, kellhom jorganizzaw elezzjonijiet presidenzjali u leġiżlattivi ħielsa u ġusti, skedati għas-27 ta' Frar 2022, flimkien ma' elezzjonijiet reġjonali u lokali u referendum kostituzzjonali, kif xieraq.
                  
               
                     (4)
                  
                  
                     Fit-8 ta' Jannar 2022, l-Awtoritajiet ta' Tranżizzjoni tal-Mali ppreżentaw lill-Awtorità tal-ECOWAS kalendarju ġdid għall-organizzazzjoni tal-elezzjonijiet presidenzjali fl-aħħar ta' Diċembru 2025, li testendi t-tul ta' żmien tat-tranżizzjoni għal total ta' ħames snin u nofs, għall-kuntrarju tal-ftehim milħuq mal-ECOWAS fil-15 ta' Settembru 2020 u l-impenn fil-Karta ta' Tranżizzjoni. L-Awtorità tal-ECOWAS b'dispjaċir osservat in-nuqqas tal-Awtoritajiet ta' Tranżizzjoni fil-Mali li jieħdu l-passi meħtieġa għall-organizzazzjoni tal-elezzjonijiet Presidenzjali qabel is-27 ta' Frar 2022, għall-kuntrarju tal-ftehim li ntlaħaq mal-Awtorità tal-ECOWAS fil-15 ta' Settembru 2020 u l-impenn fil-Karta ta' Tranżizzjoni. L-Awtorità tal-ECOWAS iddeplorat bil-qawwa n-nuqqas ovvju u sfaċċat ta' rieda politika mill-Awtoritajiet ta' Tranżizzjoni li wassal għan-nuqqas ta' kwalunkwe progress tanġibbli fit-tħejjijiet għall-elezzjonijiet, minkejja r-rieda tal-ECOWAS u tas-sħab reġjonali u internazzjonali kollha li jappoġġaw lill-Mali f'dan il-proċess. Fir-rigward tal-konklużjonijiet tal-"Assises National de la Refondation" (ANR) tat-13 ta' Diċembru 2021, li wasslu għall-adozzjoni tal-kalendarju rivedut għall-elezzjonijiet, l-Awtorità tal-ECOWAS innutat li partijiet ikkonċernati importanti ma pparteċipawx f'dawk l-ANR, li jirrifletti nuqqas ta' kunsens mill-partijiet ikkonċernati nazzjonali fir-rigward tal-kalendarju propost. Fid-dawl ta' dan ta' hawn fuq, fid-9 ta' Jannar 2022, l-awtorità tal-ECOWAS iddeċidiet li tibqa' żżomm is-sanzjonijiet inizjali diġà imposti fuq il-Mali u fuq l-Awtoritajiet ta' Tranżizzjoni fis-7 ta' Novembru 2021 u imponiet sanzjonijiet ekonomiċi u finanzjarji addizzjonali.
                  
               
                     (5)
                  
                  
                     Fid-dawl tal-persistenza tal-gravità tas-sitwazzjoni fil-Mali, jenħtieġ li ħames persuni jiġu inklużi fil-lista ta' persuni fiżiċi u ġuridiċi, entitajiet u korpi soġġetti għal miżuri restrittivi li jinsabu fl-Anness Ia għar-Regolament (UE) 2017/1770.
                  
               
                     (6)
                  
                  
                     Għalhekk, jenħtieġ li l-Anness Ia għar-Regolament (UE) 2017/1770 jiġi emendat skont dan,
                  
               ADOTTA DAN IR-REGOLAMENT:
         
            Artikolu 1
            L-Anness Ia għar-Regolament (UE) 2017/1770 hu emendat kif jidher fl-Anness għal dan ir-Regolament.
         
         
            Artikolu 2
            Dan ir-Regolament għandu jidħol fis-seħħ fid-data tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, l-4 ta’ Frar 2022.
            
               
                  Għall-Kunsill
               
               
                  Il-President
               
               J.-Y. LE DRIAN
            
         
         
            (1)  ĠU L 251, 29.9.2017, p. 1.
         
            (2)  Id-Deċiżjoni tal-Kunsill (PESK) 2021/2208 tat-13 ta' Diċembru 2021 li temenda d-Deċiżjoni (PESK) 2017/1775 dwar miżuri restrittivi fid-dawl tas-sitwazzjoni fil-Mali (ĠU L 446, 14.12.2021, p. 44).
      
      
         
            ANNESS
            Fl-Anness Ia għar-Regolament (UE) 2017/1770, l-entrati li ġejjin huma miżjuda taħt l-intestatura "Lista ta' persuni fiżiċi jew ġuridiċi, entitajiet u korpi msemmijin fl-Artikolu 2b":
            
               
                            
                        
                        
                           Isem
                        
                        
                           Informazzjoni ta' Identifikazzjoni
                        
                        
                           Raġunijiet
                        
                        
                           Data tal-elenkar
                        
                     
                           "1.
                        
                        
                           DIAW, Malick
                        
                        
                           Post tat-twelid: Ségou
                           Data tat-twelid: 2 ta' Diċembru 1979
                           Nazzjonalità: Mali
                           Numru tal-passaport: B0722922 validu sat-13/08/2018
                           Ġeneru: raġel
                           Pożizzjoni: President tal-Kunsill Tranżizzjonali Nazzjonali (organu leġiżlattiv tat-tranżizzjoni), Kurunell
                           Indirizz: Koulouba – Présidence de la République. 00223 BAMAKO
                        
                        
                           Malick Diaw huwa membru ewlieni taċ-ċirku intern tal-Kurunell Assimi Goïta. Bħala kap kmandant tat-tielet reġjun militari ta' Kati, kien wieħed mill-istigaturi u l-mexxejja tal-kolp ta' stat tat-18 ta' Awwissu 2020 flimkien mal-Kurunell Maġġur Ismaël Wagué, il-Kurunell Assimi Goïta, il-Kurunell Sadio Camara u l-Kurunell Modibo Koné.
                           Għaldaqstant Malick Diaw huwa responsabbli għal azzjonijiet jew politika li jheddu l-paċi, is-sigurtà u l-istabbiltà tal-Mali.
                           Malick Diaw huwa wkoll attur ewlieni fil-kuntest tat-Tranżazzjoni, bħala l-President tal-Kunsill Tranżizzjonali Nazzjonali (CNT) minn Diċembru 2020.
                           Ma sar l-ebda progress sinifikanti mis-CNT fuq il-"missjonijiet" imnaqqxa fil-Karta tat-Tranżizzjoni tal-1 ta' Ottubru 2020 u li suppost kellhom jitlestew fi żmien 18-il xahar, kif jidher min-nuqqas tas-CNT li japprova l-abbozz tal-liġi elettorali. Dan ikkontribwixxa għad-dewmien fl-organizzazzjoni tal-elezzjonijiet u b'hekk għat-tlestija b'suċċess tat-tranżizzjoni politika tal-Mali.
                           L-ECOWAS adottat sanzjonijiet individwali kontra l-Awtoritajiet ta' Tranżizzjoni (inkluż Malick Diaw) f'Novembru 2021 għad-dewmien tagħhom fl-organizzazzjoni tal-elezzjonijiet u t-tlestija tat-Tranżizzjoni.
                           Għaldaqstant, Malick Diaw qed jostakola u jdgħajjef it-tlestija b'suċċess tat-tranżizzjoni politika tal-Mali.
                        
                        
                           4.2.2022
                        
                     
                           2.
                        
                        
                           WAGUÉ, Ismaël
                        
                        
                           Post tat-twelid: Bamako
                           Data tat-twelid: 2. 3. 1975
                           Nazzjonalità: Mali
                           Numru tal-passaport: passaport diplomatiku AA0193660 validu sal-15.2.2023
                           Ġeneru: raġel
                           Pożizzjoni: Ministru għar-Rikonċiljazzjoni, Kurunell Maġġur
                           Indirizz: Koulouba – Présidence de la République. 00223 BAMAKO
                        
                        
                           Il-Kurunell Maġġur Ismaël Wagué huwa membru ewlieni fiċ-ċirku intern tal-Kurunell Assimi Goïta u kien wieħed mill-atturi ewlenin responsabbli għall-kolp ta' stat ta' Awwissu 2020, flimkien mal-Kurunell Goïta, il-Kurunell Sadio Camara, il-Kurunell Modibo Koné u Malick Diaw.
                           Fid-19 ta' Awwissu 2020, huwa ħabbar li l-armata kienet ħadet il-poter, u mbagħad sar kelliem għall-Kumitat Nazzjonali għas-Salvazzjoni tal-Poplu (CNSP).
                           Għaldaqstant Ismaël Wagué huwa responsabbli għal azzjonijiet jew politika li jheddu l-paċi, is-sigurtà u l-istabbiltà tal-Mali.
                           Bħala Ministru għar-Rikonċiljazzjoni fil-gvern ta' Tranżizzjoni minn Ottubru 2020, Ismaël Wagué huwa inkarigat mill-implimentazzjoni tal-Ftehim għall-Paċi u r-Rikonċiljazzjoni fil-Mali. Permezz tad-dikjarazzjoni tiegħu f'Ottubru 2021, huwa kkontribwixxa għall-imblukkar tal-Kumitat ta' Monitoraġġ tal-Ftehim għall-Paċi u r-Rikonċiljazzjoni fil-Mali (Comité de suivi de l'accord, CSA), u għalhekk ukoll tal-implimentazzjoni tal-Ftehim kif previst fl-Artikolu 2 tal-Karta ta' Tranżizzjoni.
                           L-ECOWAS adottat sanzjonijiet individwali kontra l-Awtoritajiet ta' Tranżizzjoni (inkluż Ismaël Wagué) f'Novembru 2021 għad-dewmien tagħhom fl-organizzazzjoni tal-elezzjonijiet u t-tlestija tat-Tranżizzjoni.
                           Għaldaqstant Ismaël Wagué huwa responsabbli għal azzjonijiet li jheddu l-paċi, is-sigurtà, u l-istabbiltà tal-Mali, kif ukoll talli ostakola u dgħajjef it-tlestija b'suċċess tat-tranżizzjoni politika fil-Mali.
                        
                        
                           4.2.2022
                        
                     
                           3.
                        
                        
                           MAÏGA, Choguel
                        
                        
                           Post tat-twelid: Tabango, Gao, il-Mali
                           Data tat-twelid: 31 ta' Diċembru 1958
                           Nazzjonalità: Mali
                           Numru tal-passaport: Passaport Diplomatiku Nru DA0004473, maħruġ mill-Mali, viża ta' Schengen maħruġa
                           Ġeneru: raġel
                           Pożizzjoni: Prim Ministru
                           Indirizz: Koulouba – Présidence de la République. 00223 BAMAKO
                        
                        
                           Bħala Prim Ministru minn Ġunju 2021, Choguel Maïga jmexxi l-Gvern ta' Tranżizzjoni tal-Mali stabbilit wara l-kolp ta' stat tal-24 ta' Mejju 2021.
                           Għall-kuntrarju tal-iskeda għar-riforma u l-elezzjonijiet maqbula preċedentement mal-ECOWAS f'konformità mal-Karta ta' Tranżizzjoni, f'Ġunju 2021 huwa ħabbar l-organizzazzjoni tal-"Assises nationales de la refondation" (ANR) bħala proċess ta' qabel ir-riforma u prekundizzjoni għall-organizzazzjoni tal-elezzjonijiet skedati għas-27 ta' Frar 2022.
                           Kif imħabbar minn Choguel Maïga nnifsu, l-ANR imbagħad ġew posposti diversi drabi u l-elezzjonijiet ġew posposti. L-ANR, li eventwalment saru f'Diċembru 2021, kienu bbojkottjati minn diversi partijiet ikkonċernati. Abbażi tar-rakkomandazzjonijiet finali tal-ARN, il-Gvern ta' Tranżizzjoni ppreżenta skeda ta' żmien ġdida li tipprevedi l-organizzazzjoni ta' elezzjonijiet presidenzjali f'Diċembru 2025, biex b'hekk l-Awtoritajiet ta' Tranżizzjoni jkunu jistgħu jibqgħu fil-poter għal aktar minn ħames snin.
                           L-ECOWAS adottat sanzjonijiet individwali kontra l-Awtoritajiet ta' Tranżizzjoni (inkluż il-Prim Ministru Maïga) f'Novembru 2021 għad-dewmien tagħhom fl-organizzazzjoni tal-elezzjonijiet u t-tlestija tat-Tranżizzjoni. L-ECOWAS enfasizzat li l-Awtoritajiet ta' Tranżizzjoni użaw il-ħtieġa li jimplimentaw riformi bħala pretest biex jiġġustifikaw l-estensjoni tat-Tranżizzjoni u biex iżommu lilhom infushom fil-poter mingħajr elezzjonijiet demokratiċi.
                           Fil-pożizzjoni tiegħu bħala Prim Ministru, Choguel Maïga huwa direttament responsabbli għall-posponiment tal-elezzjonijiet previsti fil-Karta ta' Tranżizzjoni, u għalhekk qed jostakola u jdgħajjef it-tlestija b'suċċess tat-tranżizzjoni politika fil-Mali, b'mod partikolari billi jostakola u jdgħajjef l-organizzazzjoni tal-elezzjonijiet u t-trasferiment tal-poter lil awtoritajiet eletti.
                        
                        
                           4.2.2022
                        
                     
                           4.
                        
                        
                           MAÏGA, Ibrahim Ikassa
                        
                        
                           Post tat-twelid: Tondibi, reġjun ta' Gao, il-Mali
                           Data tat-twelid: 05. 2. 1971
                           Nazzjonalità: Mali
                           Numru tal-passaport: Passaport diplomatiku maħruġ mill-Mali
                           Ġeneru: raġel
                           Pożizzjoni: Ministru għar-Rifondazzjoni
                           Indirizz: Koulouba – Présidence de la République. 00223 BAMAKO
                        
                        
                           Ibrahim Ikassa Maïga huwa membru tal-kumitat strateġiku tal-M5-RFP (Mouvement du 5 juin-Rassemblement des forces patriotiques), li kellu rwol ewlieni fit-twaqqigħ tal-President Keita.
                           Bħala Ministru għar-Rifondazzjoni minn Ġunju 2021, Ibrahim Ikassa Maïga kien fdat bl-ippjanar tal-"Assises nationales de la Refondation" (ANR), imħabbra mill-Prim Ministru Choguel Maiga.
                           Għall-kuntrarju tal-iskeda għar-riformi u l-elezzjonijiet preċedentement maqbula mal-ECOWAS f'konformità mal-Karta ta' Tranżizzjoni, l-ANR ġew imħabbra mill-Gvern ta' Tranżizzjoni bħala proċess ta' qabel ir-riforma u prekondizzjoni għall-organizzazzjoni tal-elezzjonijiet skedati għas-27 ta' Frar 2022.
                           Kif imħabbar minn Choguel Maïga, l-ANR imbagħad ġew posposti diversi drabi u l-elezzjonijiet ġew posposti. L-ANR, li eventwalment saru f'Diċembru 2021, kienu bbojkottjati minn diversi partijiet ikkonċernati. Abbażi tar-rakkomandazzjonijiet finali tal-ARN, il-Gvern ta' Tranżizzjoni ppreżenta skeda ta' żmien ġdida li tipprevedi l-organizzazzjoni ta' elezzjonijiet presidenzjali f'Diċembru 2025, biex b'hekk l-Awtoritajiet ta' Tranżizzjoni jkunu jistgħu jibqgħu fil-poter għal aktar minn ħames snin.
                           L-ECOWAS adottat sanzjonijiet individwali kontra l-Awtoritajiet ta' Tranżizzjoni (inkluż Ibrahim Ikassa Maïga) f'Novembru 2021 għad-dewmien tagħhom fl-organizzazzjoni tal-elezzjonijiet u t-tlestija tat-Tranżizzjoni. L-ECOWAS enfasizzat li l-Awtoritajiet ta' Tranżizzjoni użaw il-ħtieġa li jimplimentaw riformi bħala pretest biex jiġġustifikaw l-estensjoni tat-Tranżizzjoni u biex iżommu lilhom infushom fil-poter mingħajr elezzjonijiet demokratiċi.
                           Fil-pożizzjoni tiegħu bħala Ministru għar-Rifondazzjoni, Ibrahim Ikassa Maïga qed jostakola u jdgħajjef it-tlestija b'suċċess tat-tranżizzjoni politika fil-Mali, b'mod partikolari billi jostakola u jdgħajjef l-organizzazzjoni tal-elezzjonijiet u t-trasferiment tal-poter lil awtoritajiet eletti.
                        
                        
                           4.2.2022
                        
                     
                           5.
                        
                        
                           DIARRA, Adama Ben
                           Magħruf ukoll bħala Ben Le Cerveau
                        
                        
                           Post tat-twelid: Kati, il-Mali
                           Nazzjonalità: Mali
                           Numru tal-passaport: Passaport Diplomatiku maħruġ mill-Mali, viża ta' Schengen maħruġa
                           Ġeneru: raġel
                           Pożizzjoni: Membru tal-Kunsill Tranżizzjonali Nazzjonali (organu leġiżlattiv tat-Tranżizzjoni)
                           Indirizz: Koulouba – Présidence de la République. 00223 BAMAKO
                        
                        
                           Adama Ben Diarra, magħruf bħala Camarade Ben Le Cerveau, huwa wieħed mill-mexxejja żgħażagħ tal-M5-RFP (Mouvement du 5 juin-Rassemblement des forces patriotiques), li kellu rwol ewlieni fit-twaqqigħ tal-President Keita. Adama Ben Diarra huwa wkoll il-mexxej ta' Yéréwolo, li hija l-organizzazzjoni prinċipali li tappoġġa lill-Awtoritajiet ta' Tranżizzjoni, u membru tal-Kunsill Tranżizzjonali Nazzjonali (CNT) mit-3 ta' Diċembru 2021.
                           Ma sar l-ebda progress sinifikanti mis-CNT fuq il-"missjonijiet" imnaqqxa fil-Karta tat-Tranżizzjoni tal-1 ta' Ottubru 2020 u li suppost kellhom jitlestew fi żmien 18-il xahar, kif jidher min-nuqqas tas-CNT li japprova l-abbozz tal-liġi elettorali. Dan ikkontribwixxa għad-dewmien fl-organizzazzjoni tal-elezzjonijiet u b'hekk għat-tlestija b'suċċess tat-tranżizzjoni politika tal-Mali.
                           Adama Ben Diarra kien qed jippromwovi u jappoġġa b'mod attiv l-estensjoni tat-Tranżizzjoni waqt manifestazzjonijiet politiċi u fuq in-networks soċjali, filwaqt li ddikjara li l-estensjoni ta' ħames snin tal-perijodu ta' tranżizzjoni deċiż mill-Awtoritajiet ta' Tranżizzjoni wara l-"Assises nationales de la Refondation" (ANR) kienet aspirazzjoni profonda tal-poplu ta' Mali.
                           Għall-kuntrarju tal-iskeda tar-riformi u l-elezzjonijiet preċedentement maqbula mal-ECOWAS f'konformità mal-Karta ta' Tranżizzjoni, dawn l-ANR ġew imħabbra mill-Gvern ta' Tranżizzjoni bħala proċess ta' qabel ir-riforma u prekondizzjoni għall-organizzazzjoni tal-elezzjonijiet skedati għas-27 ta' Frar 2022.
                        
                        
                           4.2.2022"
                        
                     
                            
                        
                        
                            
                        
                        
                            
                        
                        
                           Kif imħabbar minn Choguel Maïga, l-ANR imbagħad ġew posposti diversi drabi u l-elezzjonijiet ġew posposti. L-ANR, li eventwalment saru f'Diċembru 2021, kienu bbojkottjati minn diversi partijiet ikkonċernati. Abbażi tar-rakkomandazzjonijiet finali tal-ARN, il-Gvern ta' Tranżizzjoni ppreżenta skeda ta' żmien ġdida li tipprevedi l-organizzazzjoni ta' elezzjonijiet presidenzjali f'Diċembru 2025, biex b'hekk it-Tranżizzjoni tkun tista' tibqa' fil-poter għal aktar minn ħames snin.
                           L-ECOWAS adottat sanzjonijiet individwali kontra l-Awtoritajiet ta' Tranżizzjoni (inkluż Adama Ben Diarra) f'Novembru 2021 għad-dewmien tagħhom fl-organizzazzjoni tal-elezzjonijiet u t-tlestija tat-Tranżizzjoni. L-ECOWAS enfasizzat li l-Awtoritajiet ta' Tranżizzjoni użaw il-ħtieġa li jimplimentaw riformi bħala pretest biex jiġġustifikaw l-estensjoni tat-Tranżizzjoni u biex iżommu lilhom infushom fil-poter mingħajr elezzjonijiet demokratiċi.
                           Għaldaqstant Adama Ben Diarra qed jostakola u jdgħajjef it-tlestija b'suċċess tat-tranżizzjoni politika fil-Mali, b'mod partikolari billi jostakola u jdgħajjef l-organizzazzjoni tal-elezzjonijiet u t-trasferiment tal-poter lil awtoritajiet eletti.